TM เซ็นสัญญาตัวแทนขายหุ่นยนต์ดูแลผู้ป่วย หวังรุกตลาดใน-ตปท.
TM เซ็นสัญญาตัวแทนขายหุ่นยนต์ดูแลผู้ป่วยและผู้สูงอายุภายใต้ชื่อ "ดินสอ" หวังรุกตลาดใน-ตปท. พร้อมเพิ่มสินค้า OEM บุกตลาด CLMV และมาเลเซีย
5 ก.ย. 2559

นางสุนทรี จรรโลงบุตร ประธานเจ้าหน้าที่บริหาร บริษัทเทคโนเมดิคัล จำกัด (มหาชน) หรือ TM เปิดเผยว่า บริษัทได้เซ็นสัญญาเป็นตัวแทนจำหน่ายหุ่นยนต์ดูแลผู้ป่วยและผู้สูงอายุภายใต้ชื่อ “ดินสอ” เพื่อทำตลาดทั้งในประเทศและต่างประเทศ ที่มองว่าเป็นตลาดขนาดใหญ่มาก
โดยหุ่นยนต์ดังกล่าวพัฒนาและผลิตโดยคนไทย สามารถเฝ้าดูอาการและความเคลื่อนไหวของผู้สูงอายุ พร้อมด้วยโปรแกรมติดต่อกับแพทย์ รวมทั้งโปรแกรมความบันเทิงต่างๆ ราคาขายเริ่มต้นตั้งแต่ 8 หมื่นบาท บวกภาษีมูลค่าเพิ่ม
พร้อมกันนั้น บริษัทยังขยายกลุ่มสินค้าอุปกรณ์และเครื่องมือแพทย์ที่เป็นสินค้าจ้างผลิต (OEM) ล่าสุดเพิ่มออกมา 5 รายการ โดยเน้นการว่าจ้างผู้ผลิตในประเทศที่มีมาตรฐานการผลิตสินค้าระดับสูง ซึ่งจะทำตลาดในกลุ่มผู้ใช้โดยตรง ขยายจากตลาดหลักที่เป็นการขายโดยตรงให้กับโรงพยาบาลต่างๆ นอกจากนั้นยังมองโอกาสการขยายไปสู่ตลาดต่างประเทศ โดยเฉพาะกลุ่ม CLMV และมาเลเซีย